**Melancolie de vară**

*Cristian Andronic*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Am scris atâtea versuri în rătăciri sublime

Și am uitat cu totul că după orice scriu,

Ceva se stinge-n mine, și ce rămâne viu

E doar o amăgire că sunt și-mi este bine.

Și Beethoven răsună în note de tăcere,

Iar după geam mai plouă și fulgeră ciudat.

Nimic nu voi întoarce din ceea ce am dat,

Că nu se-ntoarce clipa, oricât de mult i-ai cere.

Încă citesc Esenin în baruri de pe stradă,

Iar ploaia e mai caldă decât ce simt acum,

Cât de frumos, iubirea devine mascaradă,

Iar cuplul își alege, în taină, un alt drum.

Sărută-mă, tristețe, rămâi la mine-n sânge,

Doar tu poți înțelege de ce poeții scriu!

Gorunul plânge-n Blaga, că i-a ajuns sicriu,

Și simt cum și pe mine, în frunza lui mă strânge...